Αρακάς λαδερός
Γρήγορο λαδερό φαγητό με πλούσια γεύση. O αστεροειδής γλυκάνισος είναι μια ωραία προσθήκη στον αρακά, που όμως δίνει μια ταιριαστή, ουζάτη νότα στο φαγητό.
1 κιλό φρέσκος αρακάς, καθαρισμένος (περίπου 2 κιλά ακαθάριστος) ή κατεψυγμένος, 170 ml ελαιόλαδο (λίγο λιγότερο από 1 φλιτζάνι), το λευκό και το τρυφερό πράσινο μέρος από 6 φρέσκα κρεμμυδάκια, ψιλοκομμένα, το λευκό και το πολύ τρυφερό πράσινο μέρος από 2 - 3 χλωρά σκορδάκια, ψιλοκομμένα ή 2 σκελίδες σκόρδου, ψιλοκομμένες, 2 μέτρια καρότα, προτιμάμε βιολογικά, σε κυβάκια, λίγο μεγαλύτερα από το μέγεθος του αρακά, 2 - 3 μέτριες πατάτες, σε κυβάκια των 2 - 3 εκ., 2 κουτ. σούπας πελτές ντομάτας, τα φύλλα και τα τρυφερά κλωναράκια από 1 ματσάκι μάραθο, ψιλοκομμένα, τα φύλλα και τα τρυφερά κλωναράκια από 1/2 ματσάκι άνηθο, ψιλοκομμένα, 1 αστεροειδής γλυκάνισος, αλάτι, φρεσκοτριμμένο πιπέρι
Σε μια μεγάλη και ρηχή κατσαρόλα ζεσταίνουμε σε μέτρια φωτιά 50 ml από το μετρημένο ελαιόλαδο και σοτάρουμε τα κρεμμυδάκια και τα σκορδάκια μαζί με τον αστεροειδή γλυκάνισο για περίπου 2 - 3 λεπτά, μέχρι να μαλακώσουν λίγο.Προσθέτουμε τις πατάτες και τα καρότα, και συνεχίζουμε το σοτάρισμα για άλλα 2 λεπτά.Προσθέτουμε και τον πελτέ, και ανακατεύουμε για 1/2 λεπτό ακόμα.Ρίχνουμε 300 ml ζεστό νερό και μαγειρεύουμε για περίπου 10 - 12 λεπτά ή μέχρι να μαλακώσουν οι πατάτες και τα καρότα, και να εξατμιστούν τα υγρά.Εν τω μεταξύ, σε μια άλλη κατσαρόλα με μπόλικο αλατισμένο νερό που κοχλάζει ζεματίζουμε τον αρακά για περίπου 3 - 4 λεπτά.Τον στραγγίζουμε και τον ρίχνουμε στην κατσαρόλα με τις πατάτες και τα καρότα, όταν είναι έτοιμα, και τα μαγειρεύουμε όλα μαζί, για περίπου 1 λεπτό, να ενωθούν τα αρώματα.Αποσύρουμε, ρίχνουμε το υπόλοιπο λάδι, τα μυρωδικά, αλατοπίπερο, και ανακατεύουμε απαλά.Αφήνουμε τον αρακά να κρυώσει και τον σερβίρουμε συνοδεία πικάντικης φέτας ή με γιαούρτι ανακατεμένο με ελαιόλαδο και λίγο σκόρδο, και με ζεστό ψωμί της αρεσκείας μας.
Αρακάς,Λαχανικά,Vegan,Νηστίσιμα,Χορτοφαγικά